ניוז-קורפ, תאגיד התקשורת בשליטת רופרט מרדוק, ימכור את הרשת החברתית ב-35 מיליון דולר לסוכנות פרסום. האתר נקנה על-ידי ניוז-קורפ ביותר מחצי מיליארד דולר
הבלוג "All Things Digital" באתר ה"וול-סטריט גורנל" מדווח כי ניוז-קורפ, תאגיד התקשורת של רופרט מרדוק, ימכור את הרשת החברתית מייספייס לסוכנות הפרסום ספסיפיק-מדיה תמורת 35 מיליון דולר. קארה סווישר מדווחת בבלוג כי המחיר נמוך בצורה משמעותית מזה שניוז-קורפ קיוותה להשיג תמורת הרשת החברתית (100 מיליון דולר), וזעיר ביחס לסכום שבו רכשה את מייספייס ב-2005, שעמד על 580 מיליון דולר. ברם, לפי סווישר, ניוז-קורפ החזירה את השקעתה באתר בעסקת פרסום שעשתה עם גוגל בתקופה שבה מייספייס הובילה את שוק הרשתות החברתיות. במזכר שיצא היום כתב מנכ"ל הרשת החברתית, מייק גונס, לכ-400 עובדי האתר כי בקרוב ישמעו "על התוכניות המלהיבות" של הרוכשים החדשים. לפי המזכר, גונס יעזוב את האתר. מהלך הפיטורים כבר החל.